Lietuvos Respublikos Vyriausybė

nutarimas

DĖL KANDIDATŲ Į LIETUVOS RESPUBLIKOS RYŠIŲ REGULIAVIMO TARNYBOS TARYBĄ ATRANKOS TVARKOS APRAŠO PATVIRTINIMO

2022 m. vasario 14 d. Nr. 132

Vilnius

Vadovaudamasi Lietuvos Respublikos elektroninių ryšių įstatymo (2021 m. lapkričio 11 d. įstatymo Nr. XIV-635 redakcija) 6 straipsnio 6 dalimi, Lietuvos Respublikos Vyriausybė nutaria:

1. Patvirtinti Kandidatų į Lietuvos Respublikos ryšių reguliavimo tarnybos tarybą atrankos tvarkos aprašą (pridedama).

2. Nustatyti, kad pirmą kartą atrenkant kandidatus į Lietuvos Respublikos ryšių reguliavimo tarnybos tarybą pagal šiuo nutarimu patvirtintą Kandidatų į Lietuvos Respublikos ryšių reguliavimo tarnybos tarybą atrankos tvarkos aprašą netaikomas šio aprašo 17 punktas.

Ministrė Pirmininkė	Ingrida Šimonytė

Susisiekimo ministras	Marius Skuodis

PATVIRTINTA
Lietuvos Respublikos Vyriausybės
2022 m. vasario 14 d. nutarimu Nr. 132

KANDIDATŲ Į LIETUVOS RESPUBLIKOS RYŠIŲ REGULIAVIMO TARNYBOS TARYBĄ ATRANKOS TVARKOS APRAŠAS

I SKYRIUS

BENDROSIOS NUOSTATOS

1.	Kandidatų į Lietuvos Respublikos ryšių reguliavimo tarnybos tarybą atrankos tvarkos aprašas (toliau – Aprašas) reglamentuoja fizinių asmenų atranką į Lietuvos Respublikos ryšių reguliavimo tarnybos (toliau – Tarnyba) valdymo organą – Ryšių reguliavimo tarnybos tarybą (toliau – Taryba).

2. Apraše vartojamos sąvokos suprantamos taip, kaip jos apibrėžtos Lietuvos Respublikos elektroninių ryšių įstatyme (toliau – Įstatymas).

3. Dėl fizinio asmens, Aprašo nustatyta tvarka pretenduojančio būti paskirtam Tarybos nariu (toliau – kandidatas), prieš Ministrui Pirmininkui priimant sprendimą teikti Respublikos Prezidentui kandidatą skirti Tarybos nariu, kreipiamasi į Lietuvos Respublikos specialiųjų tyrimų tarnybą dėl Lietuvos Respublikos korupcijos prevencijos įstatymo 16 straipsnyje nurodytos informacijos apie kandidatą pateikimo.

4. Asmens duomenys, gauti vykdant atranką, tvarkomi atrankos procedūros į Tarybos narius vykdymo tikslais, vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymu. Pateikti dokumentai saugomi Lietuvos Respublikos dokumentų ir archyvų įstatymo ir Lietuvos vyriausiojo archyvaro nustatyta tvarka.

5. Atranką inicijuojantis subjektas yra Lietuvos Respublikos Vyriausybės kanceliarija.

II SKYRIUS

ATRANKOS KOMISIJA IR ATRANKOJE DALYVAUJANTYS ASMENYS

6. Atrankai į Tarybos narius Ministro Pirmininko potvarkiu iš 7 narių – vieno Ministro Pirmininko pasiūlyto atstovo (atrankos komisijos pirmininkas), vieno ekonomikos ir inovacijų ministro pasiūlyto atstovo, vieno finansų ministro pasiūlyto atstovo, vieno krašto apsaugos ministro pasiūlyto atstovo, vieno vidaus reikalų ministro pasiūlyto atstovo, vieno susisiekimo ministro pasiūlyto atstovo ir vieno Lietuvos Respublikos konkurencijos tarybos pasiūlyto atstovo – sudaroma atrankos komisija. Sudarant atrankos komisiją, vienas iš atrankos komisijos narių paskiriamas atrankos komisijos pirmininko pavaduotoju, kuris, atrankos komisijos pirmininkui laikinai negalint eiti atrankos komisijos pirmininko pareigų ar nusišalinus, atlieka atrankos komisijos pirmininkui Apraše priskirtas funkcijas.

7. Siūlant atstovus į atrankos komisijos narius kartu privaloma pasiūlyti ir jų pakaitinius narius, kurie, pagrindiniam atrankos komisijos nariui laikinai negalint eiti atrankos komisijos nario pareigų arba nusišalinus, galėtų jį pakeisti, išskyrus atrankos komisijos pirmininką, kuriam laikinai negalint eiti atrankos komisijos pirmininko pareigų arba nusišalinus atrankos komisijos pirmininko pareigas atlieka komisijos pirmininko pavaduotojas. Aprašo 33 punkte nurodytu atveju (prasidėjus atrankos į vieną Tarybos nario vietą pokalbiams) atrankos komisijos narys negali būti keičiamas.

8. Atrankos komisijos narys turi atitikti šiuos reikalavimus:

8.1. turėti aukštąjį universitetinį ar jam prilygintą išsilavinimą;

8.2. būti nesusijęs su kitais fiziniais ar juridiniais asmenimis ryšiais, dėl kurių einant atrankos komisijos nario pareigas galėtų kilti interesų konfliktas.

9. Ministras Pirmininkas ne vėliau kaip per 2 darbo dienas nuo paskelbimo apie Tarybos nario atranką sudaro atrankos komisiją, paveda valstybės institucijai paskirti sekretorių ir gali paskirti valstybės instituciją, kuriai pavedama atlikti Apraše nurodytas vadovų ar personalo paieškos (atrankos) paslaugas teikiančio fizinio arba juridinio asmens (toliau – atrankos agentūra) funkcijas, išskyrus Aprašo 22 punkte nurodytas funkcijas. Sekretoriui pavedama Aprašo nustatyta tvarka padėti komisijos pirmininkui organizuoti atrankos komisijos darbą, tvarkyti atrankos komisijos dokumentus ir vykdyti teisėtus atrankos komisijos pirmininko pavedimus. Sekretorius nėra atrankos komisijos narys.

10. Atrankos komisija visos atrankos metu konsultuojasi ir (ar) gali kviesti konsultanto teisėmis dalyvauti atrankos komisijos posėdžiuose ar atrankos pokalbiuose atrankos agentūros atstovus, asociacijų, kurių nariai veikia Tarnybos reguliuojamose rinkose, paskirtus ekspertus, institucijų, kitų įmonių ar įstaigų ekspertus, turinčius specialių žinių ir (ar) išmanančius reguliuojamas rinkas, kuriose veikia Tarnyba (toliau – ekspertai). Šiame punkte nurodytiems ekspertams atrankos metu draudžiama fotografuoti ir daryti garso ar vaizdo įrašus.

11. Atranką inicijuojantis subjektas įsigyja atrankos agentūros paslaugas Lietuvos Respublikos viešųjų pirkimų įstatymo nustatyta tvarka. Paslaugų sutartis sudaroma tarp atranką inicijuojančio subjekto, atrankos agentūros ir Tarnybos. Už atrankos agentūros paslaugas sumoka Tarnyba pagal pasirašytą trišalę paslaugų sutartį. Jeigu kandidatų atrankos procese nedalyvauja atrankos agentūra ir nėra paskirta valstybės institucija, kuriai pavesta atlikti Apraše nurodytas atrankos agentūros funkcijas, tuomet Apraše nurodytas atrankos agentūros funkcijas, išskyrus nurodytas Aprašo 22 ir 28 punktuose, atlieka sekretorius.

III SKYRIUS

ATRANKOS KONFIDENCIALUMAS IR NEŠALIŠKUMAS

12. Atranką inicijuojantis subjektas privalo:

12.1. vadovautis asmens duomenų apsaugos reikalavimus atitinkančiomis asmens duomenų saugojimo ir naudojimo nuostatomis;

12.2. užtikrinti, kad visi asmenys, kurie galės susipažinti su kandidatų pateiktais dokumentais, iki tokios galimybės atsiradimo būtų įspėti apie jiems tenkančią su asmens duomenų apsauga susijusią atsakomybę ir įsipareigoję:

12.2.1. neatskleisti kandidatų asmens duomenų ir konfidencialios informacijos, kuri taps jiems žinoma atliekant atranką;

12.2.2. saugoti patikėtus dokumentus taip, kad tretieji asmenys neturėtų galimybės su jais susipažinti ar jais pasinaudoti;

12.2.3. nepasilikti sau asmeniškai jokių su atrankomis susijusių dokumentų kopijų;

12.2.4. užtikrinti kandidatų atžvilgiu sąžiningumo ir lygiateisiškumo principais pagrįstą veiklą.

13. Atranką inicijuojantis subjektas privalo užtikrinti, kad paslaugų sutartyje būtų numatytos sąlygos, įpareigojančios laikytis Aprašo 12.2 papunkčio nuostatų ir užtikrinančios su asmens duomenų apsauga susijusią atrankos agentūros (jos atstovų) atsakomybę.

14. Atrankos komisijos pirmininkas ir sekretorius privalo užtikrinti, kad visi atrankos komisijos nariai ir ekspertai iki galimybės susipažinti su kandidatų pateiktais dokumentais būtų pasirašytinai įspėti apie jiems tenkančią su asmens duomenų apsauga susijusią atsakomybę ir įsipareigoję laikytis Aprašo 12.2 papunkčio nuostatų.

15. Atrankos komisijos pirmininkas ir sekretorius privalo užtikrinti, kad visi atrankos komisijos nariai ir ekspertai ne vėliau kaip prieš prasidedant pirmajam atrankos komisijos posėdžiui ar atrankos pokalbiui, kuriame jie dalyvauja, pasirašytinai deklaruotų, kad nėra susiję su atrankoje dalyvaujančiais kandidatais ryšiais, dėl kurių galėtų kilti interesų konfliktas, ir nedelsdami informuos atrankos komisijos pirmininką ir nusišalins nuo atrankos, jeigu atrankos metu dėl pasikeitusių aplinkybių tokių ryšių atsirastų.

16. Jeigu nuo atrankos nusišalina atrankos komisijos narys ir (ar) jo pakaitinis narys, vietoj jų turi būti skiriamas kitas atrankos komisijos narys ir (ar) jo pakaitinis narys. Atrankos komisijos posėdis laikomas teisėtu, jeigu jame dalyvauja ne mažiau kaip 5 atrankos komisijos nariai (įskaitant atrankos komisijos pirmininką arba, šiam laikinai negalint eiti atrankos komisijos pirmininko pareigų ar nusišalinus, atrankos komisijos pirmininko pavaduotoją).

IV SKYRIUS

SKELBIMAS APIE ATRANKĄ IR KANDIDATŲ DOKUMENTŲ PATEIKIMAS

17. Atranką inicijuojantis subjektas inicijuoja atranką ne vėliau kaip prieš 5 mėnesius iki esamos Tarybos nario kadencijos pabaigos arba nedelsdamas, atsilaisvinus Tarybos nario pareigoms.

18. Atranką inicijuojantis subjektas apie inicijuojamą atranką informuoja atrankos agentūrą ir nurodo 2 darbo dienų terminą, per kurį atranką inicijuojančiam subjektui turi būti pateikti pasiūlymai dėl skelbime apie atranką nurodytinų duomenų.

19. Atranką inicijuojantis subjektas, atsižvelgęs į gautus pasiūlymus, per 2 darbo dienas nuo pasiūlymų gavimo dienos parengia skelbimą apie atranką ir ne vėliau kaip kitą darbo dieną perduoda parengtą skelbimą apie atranką atrankos agentūrai ir Tarnybai.

20. Tarnyba, gavusi skelbimą apie atranką, per 2 darbo dienas paskelbia jį savo interneto svetainėje ir elektroniniame leidinyje viešiems pranešimams skelbti, kurį Vyriausybės nustatyta tvarka leidžia Juridinių asmenų registro tvarkytojas. Atranką inicijuojantis subjektas skelbimą apie atranką paskelbia pasirinktais viešinimo kanalais.

21. Skelbime apie atranką nurodoma informacija:

21.1. Tarnybos teisinė forma, pavadinimas, juridinio asmens kodas, atranką inicijuojantis subjektas;

21.2. nuoroda į Tarnybos interneto svetainę ir joje skelbiamą Tarnybos veiklą, tikslus, uždavinius;

21.3. informacija apie Tarybos narių kadencijos pradžią ir pabaigą, Tarybos narių skaičių, Tarybos nario darbo užmokestį;

21.4. nuoroda į Aprašą;

21.5. kandidatui keliami reikalavimai, numatyti Įstatyme;

21.6. dokumentai, kuriuos privalo pateikti kandidatai:

21.6.1. kandidato paraiška dalyvauti atrankoje ir sąžiningumo deklaracija (Aprašo priedas), nepriekaištingos reputacijos deklaracija;

21.6.2. kandidato gyvenimo aprašymas;

21.6.3. kandidato motyvacinis laiškas atrankos komisijai;

21.6.4. kandidato tapatybę patvirtinančio asmens dokumento kopija;

21.7. dokumentų pateikimo vieta ir būdai;

21.8. 5 darbo dienų terminas nuo skelbimo apie atranką paskelbimo, per kurį nustatytus reikalavimus atitinkantys kandidatai gali teikti Aprašo 21.6 papunktyje nurodytus dokumentus;

21.9. asmens, konsultuojančio atrankos dokumentų pateikimo ir atrankos atlikimo klausimais, pareigos, vardas, pavardė, telefono numeris ir elektroninio pašto adresas.

22. Atrankos agentūra, naudodama savo turimas duomenų bazes ir kitą prieinamą informaciją, visą skelbimo apie atranką laikotarpį privalo ieškoti kandidatų, kurie atitiktų jiems keliamus reikalavimus ir geriausiai prisidėtų prie Tarnybos veiklos tikslų įgyvendinimo.

23. Kandidatai, norintys dalyvauti atrankoje, turi pateikti atrankos agentūrai visus Aprašo 21.6 papunktyje nurodytus dokumentus.

24. Atrankos agentūra, pasibaigus dokumentų pateikimo terminui, ne vėliau kaip per 2 darbo dienas šifruotu elektroniniu laišku informuoja atranką inicijuojantį subjektą apie atrankoje dalyvaujančius kandidatus ir pateikia atranką inicijuojančiam subjektui visų norą dalyvauti atrankoje pareiškusių kandidatų sąrašą ir kandidatų pateiktų dokumentų kopijas.

V SKYRIUS

KANDIDATŲ ATRANKA

25. Atrankos agentūra, gavusi kandidatų pateiktus dokumentus, patikrina, ar kandidatas pateikė visus skelbime apie atranką nurodytus dokumentus ir ar jis atitinka kandidatui keliamus reikalavimus. Jeigu kandidatas pateikė netikslius ar nepakankamus duomenis, atrankos agentūros atstovai privalo elektroniniu paštu prašyti kandidatą šiuos duomenis patikslinti arba papildyti per 2 darbo dienų terminą, kuris skaičiuojamas nuo prašymo patikslinti arba papildyti duomenis išsiuntimo dienos.

26. Atrankos agentūra atmeta kandidatą, jeigu kandidatas neatitinka skelbime apie atranką nurodytų reikalavimų arba per Aprašo 25 punkte nurodytą terminą nepateikė atrankos agentūros prašomų patikslinti arba papildyti duomenų, būtinų kandidato atitikčiai nustatytiems reikalavimams patikrinti.

27. Atrankos agentūra vertina reikalavimus atitinkančius kandidatus, prireikus kandidatus kviečia pokalbio ir ne vėliau kaip per 5 darbo dienas nuo dienos, kurią pasibaigė kandidatų dokumentų pateikimo terminas, šifruotu elektroniniu laišku pateikia sekretoriui visų dalyvauti atrankoje pageidavusių kandidatų sąrašą, kuriame nurodo kandidato vardą, pavardę, darbovietę, einamas pareigas ar veiklą.

28. Kartu su Aprašo 27 punkte nurodytu visų dalyvauti atrankoje pageidavusių kandidatų sąrašu atrankos agentūra pateikia nuomonę apie kiekvieno kandidato pagrindines stipriąsias ir silpnąsias puses, į kurias atkreiptinas dėmesys vertinant kandidatą, kandidatų pateiktus dokumentus arba, jeigu kandidatas atmestas, atmetimo priežastis. Taip pat sekretoriui pateikiamas ir atrankos agentūros atrinktų atrankos komisijai siūlomų kviesti atrankos pokalbio ne mažiau kaip 2 ir ne daugiau kaip 5 kandidatų į vieną Tarybos nario vietą sąrašas (toliau – trumpasis sąrašas). Trumpajame sąraše nurodomi kandidatų vardai, pavardės ir atrankos agentūros išsami informacija, kuo šie kandidatai geriausiai prisidėtų prie Tarnybos veiklos tikslų įgyvendinimo.

29. Sekretorius, gavęs Aprašo 27 ir 28 punktuose nurodytus dokumentus, ne vėliau kaip kitą darbo dieną atrankos komisijos nariams šifruotu elektroniniu laišku išsiunčia visų dalyvauti atrankoje pageidavusių kandidatų sąrašą, trumpąjį sąrašą ir kandidatų pateiktų dokumentų kopijas.

30. Atrankos komisija ne vėliau kaip per 5 darbo dienas nuo Aprašo 29 punkte nurodytų dokumentų gavimo dienos įvertina atrankos agentūros pateiktą informaciją ir sudaro galutinį atrankos pokalbio kviestinų kandidatų sąrašą (toliau – kandidatų sąrašas). Kandidatų sąrašas gali neatitikti atrankos agentūros sudaryto trumpojo sąrašo, bet į jį negali būti įrašomi asmenys, nepateikę Aprašo nustatyta tvarka dokumentų kandidatuoti į Tarybą ir neįrašyti į atrankos agentūros pateiktą bendrą visų dalyvauti atrankoje norą pareiškusių kandidatų sąrašą. Sprendimas dėl kandidatų sąrašo sudarymo priimamas, kai už pasiūlytą kandidatų sąrašą balsuoja daugiau kaip 1/2 atrankos komisijos posėdyje dalyvaujančių narių. Jeigu balsai pasiskirsto po lygiai, lemia atrankos komisijos pirmininko, o jam laikinai negalint eiti atrankos komisijos pirmininko pareigų arba nusišalinus – atrankos komisijos pirmininko pavaduotojo balsas. Kiekvienas atrankos komisijos narys turi vieną balsą. Jeigu atrankos komisija, įvertinusi atrankos agentūros pateiktą informaciją, nusprendžia neįrašyti į kandidatų sąrašą nė vieno kandidato, atrankos komisija ne vėliau kaip kitą darbo dieną po atrankos komisijos sprendimo priėmimo apie tai informuoja atranką inicijuojantį subjektą, Tarnybą, atrankos agentūrą ir pateikia pasiūlymus dėl pakartotinės atrankos tikslingumo.

31. Jeigu kandidatų sąrašas neatitinka atrankos agentūros pasiūlyto trumpojo sąrašo, prie sprendimo dėl kandidatų sąrašo sudarymo pridedami atrankos komisijos narių balsavimo rezultatai ir pateiktos atskirosios nuomonės dėl į trumpąjį sąrašą įrašytų kandidatų neįtraukimo į kandidatų sąrašą ir į trumpąjį sąrašą nepatekusių kandidatų įrašymo į kandidatų sąrašą. Ne vėliau kaip kitą darbo dieną po to, kai sekretorius atrankos agentūrai pateikia kandidatų sąrašą, atrankos agentūra elektroniniu paštu informuoja kandidatus, nepatekusius į kandidatų sąrašą.

32. Ne vėliau kaip kitą darbo dieną po kandidatų sąrašo sudarymo sekretorius:

32.1. suderina su atrankos komisijos nariais atrankos pokalbio datą, kuri turi būti ne ankstesnė kaip 5 darbo dienos nuo kvietimo kandidatams dalyvauti atrankos pokalbyje išsiuntimo dienos, vietą ir numatomą trukmę; atrankos komisijos sprendimu atrankos pokalbiams gali būti numatomos kelios dienos;

32.2. elektroniniu paštu kviečia asmenis, įrašytus į kandidatų sąrašą, dalyvauti atrankos pokalbyje ir nurodo atrankos pokalbio datą, vietą, laiką ir numatomą trukmę, taip pat informuoja kandidatus apie galimybę dalyvauti atrankos pokalbyje naudojant informacinių ar elektroninių ryšių technologijų priemones;

32.3. šifruotu elektroniniu laišku atrankos agentūrai pateikia kandidatų sąrašą.

33. Prasidėjus atrankos pokalbiams su kandidatais į Tarybos nario vietą, atrankos komisijos sudėtis negali būti keičiama. Jeigu dėl atrankos komisijos nario ligos, mirties, atleidimo iš darbo (tarnybos), nusišalinimo nuo dalyvavimo atrankoje ar kitos svarbios priežasties atrankos komisija negali tęsti darbo, naujos sudėties atrankos komisija privalo pakartoti pokalbius su ankstesnės sudėties atrankos komisijos išklausytais kandidatais į tą Tarybos nario vietą, į kurią atrankos pokalbiai yra pradėti, bet nebaigti, išskyrus atvejus, kai naujas atrankos komisijos narys pageidauja susipažinti su atrankos komisijos jau išklausytų kandidatų pokalbių skaitmeniniais garso įrašais ir patvirtina, kad neturi papildomų klausimų kandidatui, o pokalbio skaitmeninio garso įrašo informacija yra pakankama objektyviai įvertinti kandidato gebėjimus.

34. Atrankos pokalbyje dalyvaujantis kandidatas turi prisistatyti atrankos komisijai ir parodyti jo tapatybę patvirtinantį asmens dokumentą. Atrankos komisija atrankos pokalbio metu vertina, ar kandidatas atitinka jam keliamus reikalavimus, kandidato profesinę ir (ar) darbo patirtį, dalykines ir asmenines savybes, motyvaciją ir tinkamumą prisidėti prie Tarnybos veiklos tikslų įgyvendinimo. Pokalbio metu kandidatas atsako į atrankos komisijos narių užduotus klausimus, susijusius su šiame punkte nurodytais vertinimo aspektais.

35. Pasibaigus atrankos pokalbiams, atrankos komisija, Aprašo nustatyta tvarka įvertinusi kiekvieno pokalbyje dalyvavusio kandidato tinkamumą eiti Tarybos nario pareigas, priima sprendimą dėl atrankos į kiekvieną Tarybos nario vietą laimėtojo. Priėmusi sprendimą dėl atrankos į kiekvieną Tarybos nario vietą laimėtojo, atrankos komisija priima sprendimą dėl antro tinkamiausio kandidato į kiekvieną Tarybos nario vietą. Taip pat atrankos komisija, Aprašo nustatyta tvarka įvertinusi kiekvieno pokalbyje dalyvavusio kandidato tinkamumą eiti Tarybos nario pareigas, gali priimti sprendimą, kad antro tinkamiausio kandidato nėra, arba visus atrankos pokalbiuose dalyvavusius kandidatus pripažinti netinkamais eiti Tarybos nario pareigas. Kai vienos atrankos metu renkamas daugiau kaip vienas Tarybos narys, atrankos komisija privalo siekti, kad atrinkti kandidatai pasižymėtų tokiomis savybėmis, kurios užtikrintų efektyvų Tarybos narių komandinį darbą ir geriausiai prisidėtų prie Tarnybos veiklos tikslų įgyvendinimo. Atrankos komisijos sprendimai priimami nedalyvaujant kandidatams ir laikomi priimtais, kai už juos balsuoja daugiau kaip 1/2 atrankos komisijos narių, dalyvaujančių atrankoje. Jeigu atrankos komisijos narių balsai pasiskirsto po lygiai, lemia atrankos komisijos pirmininko, o jam laikinai negalint eiti atrankos komisijos pirmininko pareigų arba nusišalinus – atrankos komisijos pirmininko pavaduotojo balsas. Kiekvienas atrankos komisijos narys turi vieną balsą. Susilaikyti nuo sprendimo priėmimo arba nebalsuoti atrankos komisijos narys negali. Prieš priimdami sprendimus atrankos komisijos nariai gali konsultuotis su ekspertais, jeigu jie yra kviečiami dalyvauti atrankos pokalbyje.

36. Jeigu atrankos komisija visus atrankos pokalbiuose dalyvavusius kandidatus pripažįsta netinkamais eiti Tarybos nario pareigas, atrankos komisija ne vėliau kaip kitą darbo dieną po atrankos komisijos sprendimo priėmimo apie tai informuoja atranką inicijuojantį subjektą, Tarnybą, atrankos agentūrą ir pateikia pasiūlymus dėl pakartotinės atrankos tikslingumo.

37. Daromas atrankos pokalbių su kandidatais skaitmeninis garso įrašas, sprendimų priėmimo eiga protokoluojama. Protokole turi būti šie atrankos pakalbio ir sprendimų priėmimo duomenys:

37.1. atrankos pokalbyje dalyvavusių atrankos komisijos narių ir ekspertų vardai, pavardės, atstovaujami juridiniai asmenys;

37.2. atrankos pokalbyje dalyvavusių kandidatų vardai, pavardės;

37.3. atrankos komisijos sprendimai dėl kandidatų atrinkimo į Tarybos nario vietą ir informacija, kodėl atrinkti kandidatai pripažinti tinkamiausiais;

37.4. atrankos komisijos balsavimo rezultatai ir atrankos komisijos narių pateiktos atskirosios nuomonės dėl sprendimų, kurie nebuvo priimti bendru sutarimu.

38. Protokolą pasirašo atrankos komisijos pirmininkas, o jam laikinai negalint eiti atrankos komisijos pirmininko pareigų arba nusišalinus – atrankos komisijos pirmininko pavaduotojas ir sekretorius ne vėliau kaip per 3 darbo dienas nuo atrankos pokalbių pabaigos. Su protokolu supažindinami visi atrankos komisijos nariai. Prie protokolo pridedama:

38.1. į kompiuterinę laikmeną perkeltas atrankos pokalbių skaitmeninis garso įrašas;

38.2. atrankos posėdžiuose dalyvavusių ekspertų raštu išdėstytos pastabos ar pasiūlymai, jeigu ekspertai jų pateikė atrankos komisijai.

39. Ne vėliau kaip kitą darbo dieną po laimėtojo atrinkimo sekretorius, neatskleisdamas kitų kandidatų asmens duomenų, elektroniniu paštu arba kitomis elektroninių ryšių priemonėmis informuoja visus atrankos pokalbiuose dalyvavusius kandidatus apie tik dėl jų asmeniškai priimtą atrankos komisijos sprendimą ir apie jų teisę susipažinti su savo atrankos pokalbio dalies skaitmeniniu garso įrašu, protokole nurodytu vertinimu jo atžvilgiu ir nurodo atranką inicijuojančio subjekto kontaktinį asmenį, kuris kandidatams teiks reikiamą informaciją dėl galimybių susipažinti su šiame punkte nurodyta informacija ir kitą informaciją, kuri atrinktiems kandidatams bus reikalinga atliekant kandidato skyrimo į Tarybą procedūras. Atrankos komisija neprivalo atskleisti kandidatams jų neatrinkimo priežasčių.

40. Ne vėliau kaip per 5 darbo dienas nuo atrankos pokalbio dienos arba paskutinio atrankos pokalbio, jeigu atrankos vyko kelias dienas, sekretorius atranką inicijuojančiam subjektui perduoda:

40.1. pasirašytą Aprašo 37 ir 38 punktų reikalavimus atitinkantį protokolą;

40.2. iš atrankos agentūros gautus Aprašo 27 ir 28 punktuose nurodytus dokumentus;

40.3. Aprašo 14 ir 15 punktuose nurodytus pasirašytino supažindinimo dokumentus;

40.4. atrankos komisijos posėdžių protokolus ir kitus rašytinius dokumentus, kuriuos atrankos komisija atrankos metu gavo arba siuntė.

41. Atranką inicijuojantis subjektas ne vėliau kaip kitą darbo dieną informuoja Ministrą Pirmininką apie gautus atrankos komisijos dokumentus.

VI SKYRIUS

TARYBOS NARIO KANDIDATŪROS TEIKIMAS

42. Ministras Pirmininkas, teikdamas Respublikos Prezidentui kandidatą skirti Tarybos nariu, turi vadovautis atrankos komisijos priimtais sprendimais. Jeigu atranką inicijuojantis subjektas priima neigiamą sprendimą dėl pakartotinės atrankos tikslingumo, Ministras Pirmininkas turi teisę teikti Respublikos Prezidentui kandidatūrą, atitinkančią Įstatymo 6 straipsnio 10 dalyje Tarybos nariams nustatytus reikalavimus, nesilaikydamas Aprašo nuostatų.

43. Ministras Pirmininkas prieš teikdamas Respublikos Prezidentui kandidatą skirti Tarybos nariu:

43.1. turi teisę per 5 darbo dienas nuo informacijos gavimo dienos prašyti atranką inicijuojančio subjekto:

43.1.1. pareikalauti kandidato per nustatytą ne trumpesnį kaip 3 darbo dienų terminą nuo šio pareikalavimo išsiuntimo dienos pateikti jo atitiktį reikalavimams patvirtinančių dokumentų originalus, nurodyti vietą ir laiką, kur ir kada dokumentai turi būti pateikti; esant nenumatytoms aplinkybėms dokumentų pateikimo terminas papildomai gali būti vieną kartą pratęsiamas ne ilgiau kaip 2 darbo dienoms; dokumentus patikrinęs asmuo patvirtina dokumentų kopijų tikrumą, o dokumentų originalus grąžina kandidatui;

43.1.2. inicijuoti pokalbius su atrankos į Tarybos nario vietą laimėtojais ir (ar) antrais tinkamiausiais kandidatais;

43.2. rašytiniu prašymu kreipiasi į Specialiųjų tyrimų tarnybą, kad ši pateiktų Korupcijos prevencijos įstatymo 16 straipsnyje nurodytą informaciją apie kandidatą.

44. Kandidatui nepateikus prašomų dokumentų ar Specialiųjų tyrimų tarnybai pateikus informaciją, keliančią pagrįstų abejonių dėl kandidato tinkamumo būti Tarybos nariu, kandidatui iki paskyrimo Tarybos nariu atsisakius eiti šias pareigas, Ministras Pirmininkas neteikia Respublikos Prezidentui kandidato skirti Tarybos nariu. Šiuo atveju Aprašo 43 punkte nurodytos procedūros kartojamos atrankos komisijos atrinkto antro tinkamiausio kandidato atžvilgiu, jeigu toks kandidatas buvo atrinktas. Jeigu nėra atrankos komisijos sprendimo dėl antro tinkamiausio kandidato, kurio atžvilgiu turėtų būti kartojamos Aprašo 43 punkte nurodytos procedūros, tuomet taikoma Aprašo 47 punkte nurodyta procedūra.

45. Apie Ministro Pirmininko sprendimą, nurodytą Aprašo 44 punkte, atranką inicijuojantis subjektas ne vėliau kaip kitą darbo dieną po tokio sprendimo kandidatui praneša elektroniniu paštu. Atranką inicijuojantis subjektas neprivalo nurodyti šiame punkte nurodyto sprendimo nepriėmimo priežasčių ir atskleisti Specialiųjų tyrimų tarnybos pateiktos informacijos.

46. Aprašo 42 punkte nurodytas teikimas turi būti priimamas per 5 darbo dienas nuo Specialiųjų tyrimų tarnybos pateiktos informacijos apie kandidatą gavimo arba, jeigu Korupcijos prevencijos įstatymo nustatyta tvarka atliekamas informacijos pagrįstumo patikrinimas, nuo atsakymo apie atliktą informacijos pagrįstumo patikrinimą gavimo dienos.

VII SKYRIUS

BAIGIAMOSIOS NUOSTATOS

47. Jeigu Tarybos narys nėra paskiriamas dėl Aprašo 36 punkte nurodytų priežasčių, atranką inicijuojantis subjektas inicijuoja pasitarimą dėl pakartotinės atrankos atlikimo, kandidato nepaskyrimo priežasčių nustatymo, atrankos komisijos ir atrankos agentūros paslaugų kokybės vertinimo. Į šį pasitarimą turi būti kviečiami atrankos komisijos nariai, Tarnybos ir atrankos agentūros atstovai. Atranka vykdoma tol, kol Tarybos sudėtis atitiks Įstatyme nustatytus reikalavimus.

_____________

Kandidatų į Lietuvos Respublikos ryšių reguliavimo tarnybos tarybą atrankos tvarkos aprašo priedas

_________________________________________________

(kandidato vardas ir pavardė didžiosiomis raidėmis)

________________________________________

(telefono Nr., el. paštas)

____________________________________

(gavėjas)

KANDIDATO PARAIŠKA DALYVAUTI ATRANKOJE IR SĄŽININGUMO DEKLARACIJA

20___m. _____________d. Nr.

(data)

Aš,________________________________________________, prašau leisti dalyvauti atrankoje

(vardas ir pavardė)

į Lietuvos Respublikos ryšių reguliavimo tarnybos tarybą.

Patvirtinu, kad esu susipažinęs (-usi) su Kandidatų į Lietuvos Respublikos Ryšių reguliavimo tarnybos tarybą atrankos tvarkos aprašo nuostatomis, atitinku visus kandidatams keliamus reikalavimus.

Patvirtinu, kad toliau pateikiama informacija yra teisinga. Nurodau visus juridinius asmenis, su kuriais aš esu ar per paskutinius vienus metus buvau susijęs (-usi) kaip to juridinio asmens dalyvis (-ė), kolegialaus organo ar komiteto narys (-ė), vadovas (-ė) ar darbuotojas (-a).

Juridinio asmens teisinė forma ir pavadinimas	Ryšio su juridiniu asmeniu pobūdis

Pranešimus dėl atrankos atlikimo ir rezultatų prašau siųsti elektroniniu paštu:

____________________________________________________________________________

Telefono Nr._____________________________________________________________

Kandidato parašas, vardas ir pavardė_______________________________________________

______________________